डोगरी नाटक-साहित्य गी बी दीनू भाई पन्त हुन्दा टकोह्‌दा योगदान ऐ। डोगरी दा पैह्‌ला नाटक जेह्‌ड़ा छपियै सामनै आया ते जेह्‌दे करी डोगरी रंगमंच दी लीह् पेई ओह् नमां ग्रां ऐ, जिसगी सर्वश्री रामनाथ शास्त्री, दीनू भाई पन्त ते रामकुमार अवरोल होरें सांझे तौरा पर लिखेआ। ए नाटक 1957 ब’रे च छपेआ ते केईं बारी जम्मू शैह्‌र ते इसदे लागे-दलागे दे ग्रांए च खेढेआ गेआ ते सराहेआ गेआ। डोगरी दा दूआ प्रसिद्ध ते लोकप्रिय नाटक सरपंच ऐ जिसदी रचना दीनू भाई पन्त होरें कीती। ए नाटक 1964 ब’रें च छपेआ ते इसदा मुक्ख उद्‌देश ‘पंचायती राज’ गी लोकें च मक्बूल बनाना हा। इसदा कथानक बीरपुर ग्रां दे अमर शहीद दाता रणपत दे जीवन कन्नै सरबन्धत ऐ, जेह्‌ड़ा न्यांς ते सच्चाई दा साथ दिन्दे-दिन्दे अपनी जिन्दू तगर दा बलिदान देई ओड़दा ऐ।